BODOLAND रादाब, जुन 22 : दिनैनिफ्राय आमथि सुवानि दिनआ जागायजेनबाय। बे समाव गोहोनि बिगोमा कामाख्या थानसालियाव हादोरनि दाब दाब जायगानिफ्राय रोजा-रोजा सिबियारिफोरा गोहगोनि बिगोमा बिमा कामाख्यानि थानसालियाव दावबायफैयो। आरो बे समाव बोसोरफ्रोमबो निलाचल हाजोनि थिखिनियाव अम्बुबासि (आमथि सुवा) मेला खालामनाय जायोमोन। नाथाय देग्लाय करना भाइरासनि थासारिखौ नोजोर होनानै बिमा कामाख्या थानसालि सामलाय आफादआ थांनाय 4 जुन खालारखालिनो अम्बुबासि मेलाखौ देग्लाय खालामनाय जाया होननानै मोनसे फोसावलायनि जोहै मिथिहोदों।